Analýza potrieb finančného zabezpečenia obstaraných registrov obnovenej evidencie pozemkov a harmonogram ukončenia registra obnovenej evidencie pozemkov na území Slovenskej republiky 

	Obnova evidencie niektorých pozemkov a právnych vzťahov k nim sa vykonáva formou zostavenia registra obnovenej evidencie pozemkov ako súpis dostupných údajov o pozemkoch a právnych vzťahov k nim v celom katastrálnom území. Jedná sa o zistenie a prepis údajov o pozemkoch a vlastníkoch z pozemkových kníh, zhromaždených podkladov od vlastníkov, listín predložených účastníkmi konania, zo štátneho archívu, z výpovedí svedkov a z iných dôkazov na listy vlastníctva.
Podľa Koncepcie usporiadania pozemkového vlastníctva v Slovenskej republike a jej organizačného zabezpečenia konanie o obnove evidencie pôvodných pozemkov a  právnych vzťahov k nim zabezpečuje Úrad geodézie, kartografie a katastra Slovenskej republiky v 2 324 katastrálnych územiach a Ministerstvo pôdohospodárstva a rozvoja vidieka Slovenskej republiky v 1 214 katastrálnych územiach.
Vláda Slovenskej republiky svojím uznesením č. 63 z 21. januára 2009 vzala na vedomie zmenu termínu ukončenia registra obnovenej evidencie pozemkov do roku 2015.
	Analýza potrieb finančného zabezpečenia obstaraných registrov obnovenej evidencie pozemkov rekapituluje stav obnovy evidencie niektorých pozemkov a právnych vzťahov k nim v katastrálnych územiach, ktoré schválila vláda Slovenskej republiky za roky 1996 – 2010 na základe Plánu práce vlády Slovenskej  republiky a zákona Národnej rady Slovenskej republiky č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov (ďalej len „zákon“).
Analýza potrieb finančného zabezpečenia je spracovaná vo forme jednej tabuľky v členení podľa jednotlivých krajov, okresov a katastrálnych území. Má informatívny charakter a je zhodnotením doterajšieho postupu prác tak vo finančnom, ako aj vecnom vyjadrení k 01. 03. 2011.
V štádiu spracovania Registra obnovenej evidencie pozemkov je v súčasnej dobe 642 katastrálnych území.  Zostáva verejne obstarať ešte 190 katastrálnych území, v ktorých práve prebieha verejné obstarávanie.
Vojenský obvod Javorina bol uznesením vlády Slovenskej republiky č. 828 z 1. decembra 2010 zrušený a katastrálne územia a ich časti boli prevzaté do katastra nehnuteľností. 
Hlavným cieľom Registra obnovenej evidencie pozemkov je podľa § 1 ods. 1) a 2) zákona v konaní o obnove evidencie niektorých pozemkov a právnych vzťahov k nim zisťovať dostupné údaje o pozemkoch a právnych vzťahoch k nim. Predmetom konania sú pozemky vymedzené plošne vlastníckymi vzťahmi alebo držbou, ktoré nie sú evidované alebo  sú evidované neúplne v súbore geodetických informácií a v súbore popisných informácií.
Keďže v zrušenom vojenskom obvode Javorina v katastrálnych územiach a ich častiach sú pozemky vymedzené plošne vlastníckymi vzťahmi alebo držbou a sú evidované v súbore geodetických informácií a v súbore popisných informácií, Úrad geodézie, kartografie a katastra Slovenskej republiky nepovažuje za potrebné v nich zabezpečiť zahájenie Registra obnovenej evidencie pozemkov. 
Z predloženej analýzy potrieb finančného zabezpečenia obstaraných registrov obnovenej evidencie pozemkov vyplýva:
1.	Úrad geodézie, kartografie a katastra Slovenskej republiky bude potrebovať na ukončenie obnovy evidencie pozemkov a právnych vzťahov k nim celkom 18 685 698,02 €. V tejto čiastke je zahrnutých predpokladaných 5 130 959,44 € na Registre obnovenej evidencie pozemkov vo zvyšných 190 katastrálnych územiach, v ktorých prebieha verejné obstarávanie a predpokladané čerpanie finančných prostriedkov je plánované na roky 2013 a 2014. Ostatné finančné prostriedky v sume 13 554 738,58 € sú určené na zabezpečenie verejne obstaraných, ale doteraz neukončených Registrov obnovenej evidencie pozemkov, z toho 7 460 649,54 € v roku 2011, 3 917 729,36 € v roku 2012, 1 471 373,43 € v roku 2013, 704 986,25 € v roku 2014. 
Z kapitoly štátneho rozpočtu Úradu geodézie, kartografie a katastra Slovenskej republiky bolo vyčlenených: 853 005 € v roku 2006, 844 072 € v roku 2007, 1 228 414 € v roku 2008, 331 939 € v roku 2009, 1 164 498 € v roku 2010 a 320 000 € v roku 2011. Úrad geodézie, kartografie a katastra Slovenskej republiky predpokladá v rokoch 2012, 2013 a 2014 vyčleniť na Registre obnovenej evidencie pozemkov každoročne zo svojho rozpočtu sumu 320 000 €. 
Z mimorozpočtových zdrojov k 31.12.2010 Úrad geodézie, kartografie a katastra Slovenskej republiky mal na pokrytie odhadovaného objemu finančných prostriedkov pre doposiaľ neukončené Registre obnovenej evidencie pozemkov v rokoch 1996 – 2010 pre rok 2011 sumu 4 553 943,50 €, ktoré boli viazané na obstarané Registre obnovenej evidencie pozemkov. 
Presnú špecifikáciu potrieb výdavkov súvisiacich s Registrami obnovenej evidencie pozemkov v rokoch 2011, 2012, 2013 a 2014 bude možné určiť po ukončení práve prebiehajúceho verejného obstarávania v roku 2011 a po ukončení Registrov obnovenej evidencie pozemkov v rokoch 2011 a 2012, ako i starších rozpracovaných, nakoľko je možné, že nastane zmena počtu parciel predmetu konania, ktorá môže ovplyvniť výslednú cenu za jednotlivé Registre obnovenej evidencie pozemkov. Požiadavky na finančné prostriedky pre doposiaľ neukončené a neobstarané Registre obnovenej evidencie pozemkov sa ešte môžu zvyšovať dodatkami k zmluvám, ktoré môžu vzniknúť z dôvodu nesprávneho určenia počtu parciel. 
Spresniť a vyčísliť dopady na štátny rozpočet bude možné každoročne podľa aktuálnej situácie v Slovenskej republike a platnej legislatívy, ako i priebežného ukončovania a obstarávania Registrov obnovenej evidencie pozemkov.  
Nedostatočné finančné zabezpečenie Registra obnovenej evidencie pozemkov môže byť, podobne ako v minulosti, dôvodom ďalšieho oddialenia konečného termínu ukončenia obnovy evidencie pozemkov a právnych vzťahov k nim. 
Z tohto dôvodu je na dokončenie Registra obnovenej evidencie pozemkov Úradom geodézie, kartografie a katastra Slovenskej republiky nevyhnutné, aby  prostredníctvom štatutárnych orgánov Slovenského pozemkového fondu bol každoročne  zabezpečený transfer pre kapitolu Ministerstva pôdohospodárstva a rozvoja vidieka Slovenskej republiky naďalej v objeme 3 300 000 € v rokoch 2011 a 2012 a  3 251 754,52 € v roku 2013 a 3 000 000 € v roku 2014 účelovo vyčlenených na financovanie výdavkov súvisiacich s Registrami obnovenej evidencie pozemkov podľa zákona.
Následne je nevyhnutné rozpočtovým opatrením v roku 2011 zabezpečiť presun finančných prostriedkov z kapitoly Ministerstva pôdohospodárstva a rozvoja vidieka Slovenskej republiky na Úrad geodézie, kartografie a katastra Slovenskej republiky na priebežné financovanie prác spojených s konaním o obnove evidencie niektorých pozemkov a právnych vzťahov k nim. Uvedené prostriedky je potrebné presunúť kapitole Úradu geodézie, kartografie a katastra Slovenskej republiky najneskôr do 31.7.2011, nakoľko prostriedky z mimorozpočtových zdrojov nedokážu pokryť dlhší časový úsek a následne by mohlo prísť k penalizácii od dodávateľov za neuhradené faktúry  za zrealizované etapy Registrov obnovenej evidencie pozemkov.
V nasledujúcich rokoch pre zefektívnenie a urýchlenie priebežného procesu financovania prideliť finančné prostriedky priamo kapitole Úradu geodézie, kartografie a katastra Slovenskej republiky, prípadne poskytnúť ich kapitole najneskôr do termínu 15. februára príslušného roka. 
Prehľad o potrebe a možnosti zabezpečenia finančných zdrojov dáva nasledovná tabuľka:

Rok	Potreba finančných zdrojov	Zabezpečenie finančných zdrojov	
	Obstarané	Predpokladané z prebiehajúceho obstarávania 	Spolu	SPF	ÚGKK SR štátny rozpočet	ÚGKK SR mimorozpočtové zdroje 	Spolu	
2011	7 460 649,54	713 293,96 .	8 173 943,50	3 300 000,00	320 000,00	4 553 943,50 .	8 173 943,50	
2012	3 917 729,36	0,00 .	3 917 729,36	3 300 000,00	320 000,00		3 620 000,00	
2013	1 471 373,43	2 100 385,49 .	3 571 758,92	3 251 754,52	320 000,00		3 571 754,52	
2014	704 986,25	2 317 279,99 .	3 022 266,24	3 000 000,00	320 000,00		3 320 000,00	
Spolu	13 554 738,58	5 130 959,44 .	18 685 698,02	12 851 754,52	1 280 000,00		18 685 698,02	
V prípade uskutočnenia navrhovaného financovania Registrov obnovenej evidencie pozemkov v rokoch 2011 – 2014, ktoré je predpokladom ich ukončenia, Úrad geodézie, kartografie a katastra Slovenskej republiky nepredpokladá v roku 2015 čerpanie prostriedkov zo štátneho rozpočtu na obnovu evidencie pozemkov a právnych vzťahov k nim.
Úrad geodézie, kartografie a katastra Slovenskej republiky tak bude môcť k 31. 12. 2014 konštatovať ukončenie obnovy evidencie pozemkov a právnych vzťahov k nim.
2.	Ministerstvo pôdohospodárstva a rozvoja vidieka Slovenskej republiky má k 31.12.2010 rozpracovaných 41 Registrov obnovenej evidencie pozemkov. Na ich ukončenie je potrebných 451 404,17 € bez dane z pridanej hodnoty.
Zákonom č. 490/2010 Z. z. z 30. novembra 2010, ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov sa zvýšila sadzba dane z pridanej hodnoty z 19 % na 20 %. Zvýšenie dane z pridanej hodnoty o 1 percentuálny bod prinieslo aj nárast cien finančného zabezpečenia Registra obnovenej evidencie pozemkov v zmysle výsledkov verejných obstarávaní. Toto vyčíslenie je premietnuté v predloženej analýze potrieb finančného zabezpečenia obstaraných Registrov obnovenej evidencie pozemkov v katastrálnych územiach patriacich do kompetencie Úradu geodézie, kartografie a katastra Slovenskej republiky.
Až po skončení verejného obstarávania vo všetkých katastrálnych územiach patriacich do kompetencie Úradu geodézie, kartografie a katastra Slovenskej republiky, bude možné vyčísliť celkovú predpokladanú výšku finančných prostriedkov potrebných na ukončenie Registrov obnovenej evidencie pozemkov.